Naweek Nadink 89: Eer ons mekaar? - Klankbank
Naweek Nadink 89: Eer ons mekaar?
Sosiale media het 'n groen kaart gegee vir opinies lug. Sommige mense reken dit is altyd noodsaaklik om 'n opinie te gee. Die wyse waarop hulle dit uitdruk moet dikwels verskoon word as vryheid van spraak.
Ek wil gereeld op die Twitter seepkis klim omdat ek 'n lewendige debat geniet. Ek doen dit egter nie en daar bly ook 'n fyn lyn. 'n Stuk verantwoordelikheid. 'n Besigheidsbeginsel van eerbaarheid.
Die sinoniem is integriteit, respek, en agting. Is ek in my onderneming as entrepreneur of in my werksomgewing so gefokus op oorlewing dat ek vergeet wie saam met my in die "oorlog" is? Hanteer ek konflik net so versigtig soos 'n voorlegging aan 'n potensiële kliënt?
Al wat ek weet is dat indien jy in vrede wil leef, leer om ander mense te respekteer. Die rede waarom ons ander mense moet respekteer, is nie omdat ons wil verhoed dat ons by een of ander instansie of kommissie verkla word nie. Nee, ons respekteer ander mense omdat hulle net soveel waarde het as onsself.
Ek het onlangs met Marinus Du Plooy van Mufasa Biltong in Perth gesels. Hy het vertel dat hul so ingestel is op hulle kliënte se ervaring wat aangenaam moet wees, "want mense gee nie om hoeveel jy weet nie, totdat hul uitvind hoeveel jy omgee".
Dit het die hele respek ding van vooraf in my wakker gemaak. Ons Suid-Afrikaners het 'n goeie reputasie reg oor die wêreld omdat ons daardie basis saam met moedersmelk inkry. Ons seuns staan op vir vroue as hulle 'n vertrek instap. Ons stap in 'n vertrek, groet mense, terwyl ons hulle in die oë kyk. Dit is belangrike beginsels, wat Suid-Afrikaners 'n goeie naam gee.